b"\n_START_ARTICLE_\nNiklas Treutle\n_START_SECTION_\nSeuraura\n_START_PARAGRAPH_\nTreutle aloitti uransa kotikaupungissaan EHC 80 N\xc3\xbcrnbergin joukkueessa. H\xc3\xa4n siirtyi 16-vuotiaana K\xc3\xb6lner EC:n junioreihin kaudeksi 2007\xe2\x80\x932008, mutta Treutle palasi kaudeksi 2008\xe2\x80\x932009 taas N\xc3\xbcrnbergiin. H\xc3\xa4n debytoi samalla kaudella miesten peleiss\xc3\xa4 pelattuaan yhdess\xc3\xa4 DEL-ottelussa N\xc3\xbcrnberg Ice Tigersissa. Treutle teki DEL-debyyttins\xc3\xa4 7. tammikuuta 2009 Kassel Huskiesia vastaan, jolloin h\xc3\xa4n pelasi seitsem\xc3\xa4n minuuttia. Treutle pelasi my\xc3\xb6s EHC 80 N\xc3\xbcrnbergiss\xc3\xa4 seitsem\xc3\xa4n ottelua Saksan nelj\xc3\xa4nneksi korkeimmalla sarjatasolla Regionalligassa. Kauden 2009\xe2\x80\x932010 Treutle vietti suurimmaksi osaksi lainalla maan kolmanneksi korkeimmalla sarjatasolla Oberliga-joukkue Deggendorfer SC:ss\xc3\xa4. H\xc3\xa4n pelasi kauden aikana yhdess\xc3\xa4 DEL-ottelussa._NEWLINE_Kaudeksi 2010\xe2\x80\x932011 Treutle siirtyi kaksivuotisella sopimuksella Hamburg Freezersiin. H\xc3\xa4n l\xc3\xa4hti kauteen joukkueen kakkosmaalivahtina Marc Lamothelle ja pelasi kymmenen runkosarjaottelua. Marraskuussa 2010 joukkue hankki maalilleen Danny Taylorin. Treutle pelasi kautensa loppuun 2. Bundesligan Eispiraten Crimmitschaussa. Kaudella 2011\xe2\x80\x932012 h\xc3\xa4n toimi Freezersin p\xc3\xa4\xc3\xa4asiallisena kakkosmaalivahtina John Currylle ja Treutle pelasi 12 runkosarja- ja yhden playoff-ottelun. Kauden 2012\xe2\x80\x932013 mittaan h\xc3\xa4n nousi joukkueen ykk\xc3\xb6smaalivahdiksi Dimitrij Kotschnew'n ohi ja Treutle pelasi Freezersin kaikki kuusi puoliv\xc3\xa4lier\xc3\xa4ottelua. Kauteen 2013\xe2\x80\x932014 Treutle l\xc3\xa4hti niin ik\xc3\xa4\xc3\xa4n Kotschnew'n aisaparina, mutta h\xc3\xa4n j\xc3\xa4i lopulta lokakuussa 2013 hankitun S\xc3\xa9bastien Caronin varjoon. Treutle siirtyikin marraskuussa loppukaudeksi EHC M\xc3\xbcncheniin. H\xc3\xa4nen peliaikansa j\xc3\xa4i kuitenkin loppukaudella varsin v\xc3\xa4h\xc3\xa4iseksi, kun Jochen Reimer kantoi suurimman osan torjuntavastuusta ja loppukaudella seura hankki maalilleen viel\xc3\xa4 Reimerin loukkaantumista paikkaamaan Mika Norosen. Treutle pelasi kauden aikana yhteen\xc3\xa4 19 DEL-ottelua. H\xc3\xa4n haki kauden aikana pelituntumaa my\xc3\xb6s kuuden ottelun verran sarjatasoa alempaa DEL2-liigan SC Riesserseest\xc3\xa4._NEWLINE_Treutle jakoi kaudella 2014\xe2\x80\x932015 M\xc3\xbcnchenin torjuntavastuun varsin tasaisesti Florian Hardyn kanssa ja pelasi 30 runkosarjaottelua. H\xc3\xa4nell\xc3\xa4 oli koko DEL:n paras p\xc3\xa4\xc3\xa4stettyjen maalien keskiarvo (2.06). Hardy kuitenkin pelasi joukkueen kaikki nelj\xc3\xa4 puoliv\xc3\xa4lier\xc3\xa4ottelua._NEWLINE_Hein\xc3\xa4kuussa 2015 NHL-varaamaton Treutle teki vuoden mittaisen tulokassopimuksen Arizona Coyotesin kanssa. H\xc3\xa4n pelasi l\xc3\xa4hes koko kauden AHL-joukkue Springfield Falconsissa, jossa Treutle pelasi 39 runkosarjaottelua torjuen kaksi nollapeli\xc3\xa4. H\xc3\xa4n pelasi kauden aikana Coyotesissa kaksi NHL-ottelua. Treutle teki NHL-debyyttins\xc3\xa4 20. helmikuuta 2016 St. Louis Bluesia vastaan, kun h\xc3\xa4net vaihdettiin Coyotesin maalinsuulle ensimm\xc3\xa4isen er\xc3\xa4n puoliv\xc3\xa4lin j\xc3\xa4lkeen Louis Dominguen loukkaannuttua liev\xc3\xa4sti. Treutle torjui nelj\xc3\xa4 laukausta ja piti joukkueen maalin puhtaana er\xc3\xa4n loppuun, mutta Domingue palasi kuitenkin toiseen er\xc3\xa4\xc3\xa4n Coyotesin maalille. Ensimm\xc3\xa4isen ja toistaiseksi ainoan NHL-ottelunsa aloittavana maalivahtina Treutle pelasi 3. maaliskuuta 2016 Anaheim Ducksia vastaan. H\xc3\xa4n torjui 11 laukausta ja p\xc3\xa4\xc3\xa4sti viisi maalia, kunnes Coyotes vaihtoi toisen er\xc3\xa4n lopulla maalilleen Louis Dominguen. Domingue ei p\xc3\xa4\xc3\xa4st\xc3\xa4nyt en\xc3\xa4\xc3\xa4 maaliakaan, mutta Coyotes h\xc3\xa4visi lopulta lukemin 5\xe2\x80\x931. Treutle sai ottelussa my\xc3\xb6s yhden kahden minuutin j\xc3\xa4\xc3\xa4hyn pelin viivytt\xc3\xa4misest\xc3\xa4 h\xc3\xa4nen nostettua kiekon katsomoon._NEWLINE_Kauden 2016\xe2\x80\x932017 kynnyksell\xc3\xa4 Treutle siirtyi vuoden mittaisella ja kolmen ja puolen viikon mittaisen try-outin sis\xc3\xa4lt\xc3\xa4v\xc3\xa4ll\xc3\xa4 sopimuksella SM-liigajoukkue KooKoohon paikkaamaan Juha J\xc3\xa4rvenp\xc3\xa4\xc3\xa4n loukkaantumista. H\xc3\xa4n pelasi nelj\xc3\xa4 ottelua ja j\xc3\xa4i koejakson p\xc3\xa4\xc3\xa4tteeksi ilman jatkosopimusta. Muutamaa p\xc3\xa4iv\xc3\xa4\xc3\xa4 my\xc3\xb6hemmin Treutle siirtyi pelaamaan kotimaahansa loppukauden sopimuksella Krefeld Pinguinen maalinsuulle.\n_START_SECTION_\nMaajoukkueura\n_START_PARAGRAPH_\nTreutle pelasi alle 20-vuotiaiden MM-kilpailuissa vuonna 2011. H\xc3\xa4net valittiin Yhdysvaltoja vastaan pelatun alkulohkon ottelun p\xc3\xa4\xc3\xa4tteeksi Saksan ottelun parhaaksi pelaajaksi."